Poštovana ravnateljice, razrednice, profesori, učenici i dragi roditelji!

Srdačno vas sve i iskreno pozdravljam u ime generacije maturanata 2013./2014. godine

Sretni smo što večeras zajedno slavimo godine našeg sazrijevanja, odrastanja i nastojanja da svatko na svoj način iz sebe izvuče najbolje.

Ali, nije ovo samo naše slavlje, već i Vaše - jer svako naše sazrijevanje i Vaše je; svako naše odrastanje i Vaše je, i svaka naša nada Vaša je, dragi roditelji, profesori, prijatelji…

Posebno hvala Vama dragi razrednici i ravnateljice, koji ste nam bili potpora tijekom srednjoškolskog obrazovanja.

Zadovoljni smo i istovremeno tužni jer napuštamo školu, naše sigurno mjesto i svoje prijatelje. Ipak, uvijek ćemo negdje u sebi nositi riječi koje ste baš vi, dragi profesori, izrekli na satu.

One, sva znanja, anegdote i mudrosti koje smo ovdje skupili, trajno će ostati zabilježene negdje u nama.

Vrijeme leti… evo, samo čas i već smo odrasli.

Stoga, neka ovaj trenutak danas, kada završava jedno lijepo, dugo i zanimljivo razdoblje u kojem od školaraca stasamo u odrasle i odgovorne ljude, ostane u našim očima kako bismo jasnije gledali u sutra.

Još jednom hvala.